《次韵答曾彦明都事》
明代·郑潜

对酒不成醉，明朝俄远离。过门君已行，绿阴坐移时。

佳句从南来，我车已驱驰。相思共明月，耿耿将安之。

作者简介：元明间徽州歙县人，字彦昭。元时，官至海北廉访司副使。后寓居福州怀安，买田建义学，以教育后进。又立白苗、阳岐二渡，买田供舟子生计，人称郑公渡。入明，起为宝应县主簿，迁潞州同知。有《樗庵类稿》。